তাঁর মাঠে নামা নিয়ে নিজেই রেখে দিয়েছেন ধোঁয়াশা। তবে মাঠের বাইরে অস্ট্রেলীয় মিডিয়ার সমস্ত ধরনের প্রচারকে আবারও সপাটে গ্যালারিতে ওড়ালেন বিরাট কোহলি। শুনিয়ে দিলেন, তিনি যা করে থাকেন তা নিয়ে বিন্দুমাত্র অনুশোচনা নেই।
রাঁচি টেস্টের পরেই অস্ট্রেলীয় সংবাদমাধ্যমের একাংশ তাঁকে ‘ক্রিকেটের ডোনাল্ড ট্রাম্প’ বলে বিদ্রুপ করেছিল। সাংবাদিক সম্মেলনে শুক্রবার কোহলির পাল্টা জবাব, ‘‘যেটা সঠিক বলে আমি মনে করি, তাকেই আঁকড়ে ধরে এগোব। অন্য কারও জন্য নিজস্ব দর্শন পাল্টে ফেলার প্রশ্নই ওঠে না। এবং তা নিয়ে আমার মধ্যে অনুশোচনাও নেই।’’
সেখানেই না থেমে অস্ট্রেলীয় সংবাদমাধ্যমকে ফের বিঁধে বিরাট বলেছেন, ‘‘বরং এটা ভেবে বেশ চমকেই উঠেছি যে, শুধুমাত্র একজন মানুষকে নিয়ে কত লোক ভাবনাচিন্তা করছেন। তাঁদের ধন্যবাদ জানাই।’’ আরও বলেছেন, ‘‘আর আমার জন্য যদি খবর বেশি বিক্রি হয়, তাহলে রইল অনেক শুভেচ্ছা।’’
ভারত অধিনায়ক আরও একবার স্পষ্ট করে দেন, তাঁকে নিয়ে বহির্বিশ্ব কী ভাবেন তা নিয়ে চিন্তা করতে রাজি নন। কোহলির কথায়, ‘‘ক্রিকেটার এবং মানুষ হিসাবে আমি নিজেকে উন্নত করতে চাই। বাইরের মানুষ কী ভাবছেন তা জানার চেয়ে আমার কাছে অনেক বেশি জরুরি সতীর্থরা এবং ঘনিষ্ঠমহলের প্রতিক্রিয়া জানা। সমালোচনা ব্যাপারটা কোনওদিনই খুব একটা স্পর্শ করেনি আমাকে। শুরুর দিকে সমালোচনা নিয়ে মাথা ঘামাতাম। এখন আর সেই বিষয় নিয়ে চিন্তা করি না।’’ কোহলি আরও বলেছেন, ‘‘অস্ট্রেলীয় সংবাদমধ্যম ভাল বা খারাপ—যাই লিখুক না কেন, সেটা তাদের ব্যক্তিগত অভিরুচি। সেটা নিয়ে কথা বলা আমার কাজ নয়। প্রত্যেকেরই বিবেকবোধ রয়েছে। তাঁরা সেভাবেই নিজের কাজ করেন। আমার তা নিয়ে আলাদা কিছু করণীয় নেই।’’
কিন্তু তার পরেও কোহলির শনিবার মাঠে নামার ব্যাপারে প্রশ্নচিহ্ন থেকেই যাচ্ছে। শুক্রবার বোর্ড ই-মেলে বিবৃতি দিয়ে জানিয়েছে, ভারতীয় দলের সঙ্গে যুক্ত করা হয়েছে শ্রেয়স আইয়ার এবং মহম্মদ শামি’কে। শোনা গিয়েছে, বিজয় হাজারে ট্রফির ফাইনালে চার উইকেট নেওয়া ডানহাতি পেসার সম্ভবত প্রথম একাদশে ঢুকতে চলেছেন ইশান্ত শর্মার পরিবর্তে। তাছাড়াও শুক্রবার নেটে মুম্বই তারকা শ্রেয়স দীর্ঘক্ষণ ব্যাটিং করেন। কোহলিও তাঁর অনু‌শীলন দেখার পাশাপাশি কথাবার্তাও বলেছেন। শেষ পর্যন্ত কী হয়, সেদিকেই তাকিয়ে ক্রিকেটমহল।